Kegyelem nektek és békesség Istentől, a mi Atyánktól és az Úr Jézus Krisztustól! Ámen

Jn 5, 31-38
*Ha én magamról tennék bizonyságot, az én bizonyságtételem nem volna igaz. Más az, aki bizonyságot tesz énrólam, és tudom, hogy igaz az a bizonyságtétel, amellyel rólam tanúskodik. Ti elküldtetek Jánoshoz, és ő bizonyságot tett az igazságról. Nekem azonban nincs szükségem embertől való bizonyságtételre, hanem azért mondom ezeket, hogy ti üdvözüljetek. Ő volt az égő és világító fáklya, de ti csak egy ideig akartatok az ő világosságában örvendezni. Nekem azonban Jánosénál nagyobb bizonyságtételem van. Mert a tettek, amelyeket átadott nekem az Atya, hogy teljesítsem azokat, ezek a tetteim maguk tanúskodnak arról, hogy engem az Atya küldött el. Az Atya, aki elküldött engem, ő tett bizonyságot rólam. Az ő hangját nem hallottátok soha, arcát sem láttátok, és az igéje sem marad meg bennetek, mert annak, akit ő elküldött, nem hisztek.*

Krisztus közösségére vágyó Gyülekezet!

Még általános iskolai alsós éveimben történt, hogy összekülönböztem egy osztálytársammal, mert megütötte egy kisebb diáktársunkat egy veszekedés végén. Az alsóbb osztályba járó diák kiabált utána, ahogy elfutott, és én erre lettem figyelmes. Nem tudtam, hogy mi történt, de hamar kiderült, hogy lenne egy tanúja az esetnek. Eleinte nem találtuk a tanút, úgyhogy osztálytársamat kértem számon, aki mindent tagadott. Mivel láttam, hogy elfut a helyszín közeléből, így ismét rákérdeztem, amire már sértődéssel felelt. A tanú megtalálása tűnt a legbiztosabb lehetőségnek, akit végül sikerült is előkerítenünk, a válasza azonban annyira megdöbbentett akkor, hogy azóta is bennem él, még a hangsúlyozása is. A felelete ennyi volt: „Mi közöm hozzá?”.

„Mi közöm hozzá?” – határtalanul emberi hozzáállás. A biztonságos semlegesség álláspontja, a mindent megkönnyítő flegmaság, az emberien embertelen nemtörődömség. Tudjuk ezt a választ adni: szeretetlenségből, félelemből és fizikai, vagy lelki fáradtságból is.
Idézhetném most találóan a második Nagy Parancsolatot: „Szeresd felebarátodat, mint magadat.”, de már erre is bőven meg van a kibúvónk. Hányszor hangzik el a hétköznapokban a mondat: „Nekem már mindegy, csinálj, amit akarsz, csak hagyj engem békén.”. Ez lenne a világ békessége ma? Csináljon mindenki, amit akar, csak engem ne érintsen, ne legyen rám hatással és ne rójon rám feladatot, kötelezettsége. Ez a szabadság és az embertársi szeretet ma?
Sajnos sokak számára igen, még ha olyan szép kifejezések mögé is csomagolják, mint a tolerancia, vagy az egyén szabadsága. De valójában mit jelent a szeretet és a békességre törekvés?
Nem sorolok több emberi példát, vagy kiügyeskedett definíciót. Inkább azt a kérdést tenném fel, hogy vajon azt is szeretetként, azt is békekereséséként élnénk meg, ha Isten tenne így az emberrel szemben?
Tudnád-e azt mondani, hogy Isten szeret, ha egyszerűen nem törődne veled, és lerázná magáról a felelősséget a te életed iránt? Tudnád a békességedet az Úrnál látni, ha azt mondaná, hogy csak akkor hajlandó veled szóba állni, ha mindent pontosan az ő elképzelései szerint teszel?

Mai igeszakaszunkban Krisztus egy védőbeszédet mond el. Miért van erre szükség?
Mert nem elég, hogy szombaton gyógyított, hogy mindezek után még el is mondja, hogy miért hibás az emberek törvényértelmezése, hogy így törvénytelenségre buzdítja a meggyógyítottat, de végül még Istenre is, mint Atyjára hivatkozik, még istenkáromlást is elkövet. Jézus kiváltja az emberek haragját, mert tesz és szól az emberért és megmutatja az igazi és mély szeretetet. Felháborító és tűrhetetlen rendbontás. Az ember nem szokott ilyesfajta érdekek nélküli, elkötelezett kiálláshoz, tanúskodáshoz.
Fel is merül a kérdés, hogy meri ezt? Felelős elkötelezettség, odaadó szeretet, ezek valahogy szétfeszítik az ember mondva csinált nyugalmát.

De maradjunk most alapigénknél és tegyük fel ma mi is a kérdést: Ki tanúskodik Jézus mellett? Ez pedig egy örök érvényű kérdés, és tükör a világ felé! A zsoltárok szerint még a hegyek és a völgyek, a föld minden állata is képes az Isten mellett tanúskodni. Ennek ellenére az ember számára ez komoly kihívás? Tudunk őszinte hittel tanúskodni Krisztusról?
Nem csak igeszakaszunk elhangzásakor merül fel a kérdés: „Ki tanúskodik arról, hogy ki ez a Messiásnak mondott mester? Tanító, vagy tévtanító?”
Az igeszakasz központi szava a martüria, azaz tanúskodás, bizonyságtétel. Tanúnak állni valaki mellett.
Nehéz vállalás, hiszen nyíltan ki kell állni valaki mellett, akár a többséggel, vagy a fizikailag erősebbel szemben is. Valamint azért is, mert, mint tudjuk, a hamis tanúzást a törvény bünteti, tehát igen-igen biztosnak kell lennem a másikban. Számonkérhetővé válok valaki miatt. Vállalom én ezt, vagy inkább meghúzódok a háttérben és hallgatok? Magamban támogatom, de tőlem ne várja senki, hogy bármit is kockáztassak!
Ahogyan a munkáinkba is bele lehet tenni csak a kötelező minimumot, olyan tessék-lássék módon és ráfogni, hogy elvégeztem, vagy pedig lehet a tőlem, a képességeimből kihozható maximumra is törekedni és így valóban tisztességes és jó munkát végezni, úgy ez igaz a hitünkre is.
Ez a szó: martüreia, éppen itt húzza meg a határt a hívő és az érdeklődő között. Az igazi hit, az élő bizalom az Istenben, az nem degradálódhat, silányulhat hagyománnyá, szimpátiává vagy valamiféle rajongássá.
A martüriát, azaz tanúskodást is vállaló hit határozottan tud kiállni valaki mellett. Bizonyságot tud tenni, mert:
1) tisztában van azzal, hogy kivel kapcsolatban szólal meg, ismeri, élő a kapcsolatuk. Ez alapján a kérdés tehát, hogy neked milyen a kapcsolatod Krisztussal? Ósdi, elavult, évről-évre leporolandó csetresz csak a szekrény tetején? Mint egy elavult program a számítógépen, vagy a telefonodon, amiről már te sem tudod, hogy minek tartogatod, mert sosem nyitod meg és már csak a helyet foglalja? Ha kicsit is így érzed, akkor talán ideje lenne frissítened! Van egy elég jó kézikönyved hozzá!
A 2. ok, hogy bizonyságot tud tenni, hogy elkötelezett az illető mellett, hogy nem ideig óráig tart az érdeklődés. Nem csak amíg szükséged van rá és neked kényelmes. Ezek alapján pedig azt kérdezem, most tőled, hogy milyen a te elkötelezettséged Krisztus felé? Valóban hozzá kötözted magad, és arra vágysz, hogy soha ne szakadj el tőle, vagy éppen te bogozod ki a csomót, sőt ha kell, akkor inkább át is vágod a mennyei Atya, a Teremtő gordiuszi csomóját?
A 3. ok pedig, hogy valaki bizonyságot tud tenni, az az, hogy a saját életének is alapvető része, építő eleme ez a kapcsolat, a másik fél és nem tűrheti, nem tudja elviselni az igazságtalanságot felé, mert így az ő igazságát is támadják. Tehát nem egyszerűen megbízatásnak, küldetésnek, kötelezettségnek érzi, hogy megszólaljon, hanem elképzelhetetlen, megvalósíthatatlan számára, hogy hallgasson cinkos és megalkuvó módon. Feléd tehát a kérdés így szól: Te megalkuszol a világgal, a szomszéddal, a családdal, valamilyen álságos békére hivatkozva?

Martüria, azaz mártírság. Ez nem azt jelenti, hogy valaki mindenképpen meghal a hitéért. Ez azt jelenti, hogy hitvallást, tanúságot tesz, akkor is, ha kényelmetlen, ha bizonytalan a fogadtatás, ha ijesztő, vagy akár életet fenyegető is. De nem fut el, nem válik hazuggá, nem válik képmutatóvá, nem lesz hűtlen, azaz nem lesz keresztény, Krisztus követő helyett, Krisztust tagadóvá.

Hidd el, hogy Jézusnak sem volt kényelmes a kereszt! Neki is testileg és lelkileg is fájdalmas volt, hogy megcsúfolták, hogy megverték, hogy kinevették a kínjaiban és hazug módon megalázva megölték. Ő sem nagy örömmel és féltések nélkül hagyta el a szeretteit. De érted nem futott el, nem vált hazuggá, nem vált képmutatóvá és nem vált hűtlenné az Atyához, aki bizonyságot tett róla, aki megerősítette abban a helyzetben is. Mikor rád tekintett, akkor nem mondta azt: „mi közöm hozzád?”!
Krisztus bizonyságot tett előttünk az Atyáról, az Isten akaratáról, hogy majd tanúskodhasson értünk az Atya előtt. Igaz maradt, hogy Ő a mi igazságunk lehessen.
Ő érted tanúskodik, de nem vádlóan a bűneidről, nem a te személyiségedről és tetteidről, hanem a kegyelemről.
Ahogyan alapigénk is kimondja, ő nem önmagáról tesz bizonyságot, és nincs arra se szüksége, nincs rászorulva, hogy az ember tegyen róla bizonyságot. Ahogyan Keresztelő János, úgy persze mi is tehetünk róla tanúságot, sőt tegyünk is, de erre nem Krisztusnak van szüksége, hanem nekünk és az embertársainknak. Róla az Atya tett bizonyságot. Ha így tetszik: Ő igazolta mindabban, amik beteljesedtek Benne az Isten akaratából: a szeretetből és kegyelemből történt megváltásban.
Krisztusban bizonyságot kaptunk az Isten féltő és mentő szeretetéről, de ahogyan alapigénkben elhangzik: „ *az igéje sem marad meg bennetek, mert annak, akit ő elküldött, nem hisztek”*.
Fordítsuk ezt le!: Mit sem ér nekünk a kegyelem, ha mi az életünkkel és szavainkkal megtagadjuk Krisztust.
Hiába terítenek elénk végtelenül roskadozó asztalt a vendégségben és kínálnak folyamatosan, ha mi újra és újra elutasítjuk magunktól a kapott falatokat. Akkor hiába volt mindent odaadó és a végletekig vendégszerető a házigazda, mi a vendégség végén éhesen fogunk távozni és éhezve fogunk célt tévesztve tovább bolyongani.
Jézus nem kirekeszt, nem elutasít, nem büntet senkit az igeszakaszban, a gyógyítás, a csoda, a jel, a kegyelem tanúságát kétségbevonókat sem. Ő rámutat Jánosra és rámutat Isten igéjére és azt mondja: ha nekem nem hisztek, ha annak nem hisztek, amit megtapasztaltatok, akkor higgyetek a prófétának, az embernek, vagy annak, amit hitelesnek tartotok: az atyáitoknak adott kijelentéseknek. Rámutat, hogy igen is bőven van mibe kapaszkodnia az embernek! Az Isten nem néma! Ma sem az!
A mi mennyei Atyánk hangosan és sok féle módon, megérthetően tanúskodik, hogy végre meghalljuk, meglássuk, megértsük Őt és készek legyünk hittel tanúskodni mellette: igazán Belé vetni a bizalmunkat. Mert a vendégség vége el fog jönni, és bizony nem a házigazdán fog múlni, hogy békességet és bőséget találva Nála maradunk, vagy éhezve tovább állunk a sötétségbe.
Tedd fel és válaszold meg magadnak a kérdést még most, a türelem idejében: mi közöd neked Krisztushoz? Vágyod-e, hogy közöd legyen a Megváltóhoz?
Ámen